b'\n_START_ARTICLE_\nGaleazzo Maria Sforza\n_START_PARAGRAPH_\nGaleazzo Maria Sforza (24. tammikuuta 1444 \xe2\x80\x93 26. joulukuuta 1476) oli renessanssin Italian aikainen Sforzan hallitsijasuvun j\xc3\xa4sen. H\xc3\xa4n toimi Milanon herttuana vuosina 1464\xe2\x80\x931476.\n_START_SECTION_\nHallitsijana\n_START_PARAGRAPH_\nGaleazzo Maria oli toinen Sforza-suvun herttua. Toisin kuin is\xc3\xa4ns\xc3\xa4, Francesco Sforza, joka nautti suurta arvostusta kansansa parissa. Galeazzo tuli tunnetuksi julmuudestaan, k\xc3\xa4ytt\xc3\xa4ess\xc3\xa4\xc3\xa4n valtaa tyrannin lailla. H\xc3\xa4n nousi valtaistuimelle is\xc3\xa4ns\xc3\xa4 kuoleman j\xc3\xa4lkeen ja hallitsi kymmenen vuoden ajan, kunnes tuli murhatuksi 26. joulukuuta 1476. Kolme aatelismiest\xc3\xa4 surmasi herttuansa Pyh\xc3\xa4n Stefanuksen kirkon portailla tarkoituksenaan lavastaa uudelleen Julius Caesarin murha.\n_START_SECTION_\nPerhesuhteet\n_START_PARAGRAPH_\nGaleazzon ensimm\xc3\xa4inen vaimo oli Gonzagan sukuun kuuluva Dorotea Gonzaga, joka kuoli ennen kuin pariskunta sai lapsia. Galeazzo otti toisenkin vaimon Gonzagan suvusta, Bona di Savoian, joka oli Ranskan kuningas Ludvig XI:n sisarpuoli. Heid\xc3\xa4t vihittiin 6. hein\xc3\xa4kuuta 1468 ja avioliitto tuotti nelj\xc3\xa4 lasta, joista Gian Galeazzosta tuli is\xc3\xa4ns\xc3\xa4 murhan j\xc3\xa4lkeen Milanon herttua.\n_START_SECTION_\nSaavutukset\n_START_PARAGRAPH_\nGaleazzo rakasti musiikkia ja kutsui hoviinsa monia muusikoita ja s\xc3\xa4velt\xc3\xa4ji\xc3\xa4. H\xc3\xa4n rahoitti heid\xc3\xa4n pyrkimyksi\xc3\xa4\xc3\xa4n ja kannusti musiikkiel\xc3\xa4m\xc3\xa4\xc3\xa4 Milanossa. Galeazzon aikana Milanosta tuli musiikin keskus, joka oli tunnettu ymp\xc3\xa4ri Eurooppaa. H\xc3\xa4nen tilauksestaan s\xc3\xa4velt\xc3\xa4j\xc3\xa4t tuottivat h\xc3\xa4nelle messuja, motetteja ja muita teoksia. Galeazzon kuoltua h\xc3\xa4nen hovissaan olleet muusikot siirtyiv\xc3\xa4t ymp\xc3\xa4r\xc3\xb6iviin kaupunkivaltioihin, jolloin musiikkiharrastus levisi laajalle._NEWLINE_Galeazzo esitteli milanolaisille kaksi uutta hy\xc3\xb6tykasvia: riisin ja silkin. H\xc3\xa4nen sanotaan istuttaneen omak\xc3\xa4tisesti Milanon viisi ensimm\xc3\xa4ist\xc3\xa4 silkkipuuta. Silkkipuun marjasta tuli h\xc3\xa4nen veljens\xc3\xa4 Ludovico Sforzan tunnus.'